बिथाङा आसाम बिधान सभानि 21 थि बुंथिगिरि बिबान मोननायाव आसामनि बारग’ गिबि मन्थ्रि सर्बानन्द सन’वाल, कंग्रेस दोलोनि दैदेनगिरि देबब्रत शइकीया, असम गण’ परिषदनि आफादगिरि थामहिनबा मन्थ्रि अतुल बरा, ए आइ इउ डि एफनि जानानै हाफिज बसिर आहमेद, मन्थ्रि उर्खाव गोरा ब्रह्म, हादरसा बिजेपिनि आफादगिरि थामहिनबा मन्थ्रि रन्जित कुमार दास, बिपिएफनि जानानै रबिराम नार्जारी, बर’ थुनलाइ आफाद, दुलाराय बर’ फरायसा आफाद, बर’ रेबग्रा जथुमजों लोगोसे गोबां दोलो-गौथुमफोरा हामब्लायनाय बाउहरदों। बिस्वजित दैमारिआ सासे स्रा-स्रा बुंग्रा लोगोसे गोबां रोंगौथि गोनां सुबुं। आसामनि थागिबि हारिनि सासे सुबुं महरै बिस्वजित दैमारिआ आसाम बिधान सभानि बुंथिगिरि महरै सायख’ जानायाव बयबो रंजानाय आरो गोजोननाय मोननाय नुनो मोन्दों। बिस्वजित दैमारिआ सासे गोरिब बर’ नखरनि सुबुं जानायलाय थाफ्लियाव थालि मारिनाय हाफपेन्ट गाननानै स्नि/ दाइन गोजान लामाखौ आथिंजों थाबायनानै फरायसालियाव थांलाय-फैलाय खालामोमोन ।